Reëlings vir nuwe skou vorder fluks | Landbou
Ter illustrasie. Foto: Landbouweekblad
Die tref van reëlings vir Suid-Afrika se nuutste skou, die BKB Afrika Lewendehawe-ekspo (ALE), wat van 2 tot 7 September by die Afridome op Parys gehou word, vorder fluks.
Die gedagte is dat die skou 'n gróte vir veeboere moet word soos in die dae van die Pretoriaskou en Randse Paasskou. Die Pretoriaskou bestaan nie meer nie en die Randse Paasskou het nie meer 'n vee-afdeling nie.
Tans is daar nie 'n groot skou in die noorde van Suid-Afrika waaraan groot getalle veerasse deelneem nie. Die Bloemskou in die sentrale deel van die land (in Bloemfontein), Royalskou in Pietermaritzburg en die Swartlandskou op Moorreesburg en ander skoue in die Wes-Kaap vervul 'n belangrike rol. Nou moet die ALE-skou dié gaping in die noorde vul.
Meer as 15 vleis- en dubbeldoelrasse stel belang om deel te neem, hetsy deur diere te skou of uit te stal. Inskrywings vir die nuwe skou sluit op 31 Julie. Elke telersgenootskap moet sy eie reëlings vir inskrywings en beoordeling tref en die ALE van die getalle verwittig. Die aankoms van vee is vanaf 28 Augustus en die beoordeling vind van 2-6 September plaas.
Aan die einde van die skou word 'n interraskompetisie gehou om die kampioen van kampioene uit die kampioene van die deelnemende rasse aan te wys.
Bykomende stalle word gebou om minstens 1 200 beeste te kan huisves. Geen toegangsgeld gaan gevra word nie om deelname vir die telers se goedkoop moontlik te hou. Die Brahman- en Simbra-genootskap bied hul nasionale veilings aan.
Die skou gaan in die toekoms uitgebrei word om ook melkbeeste, kleinvee en ander diere in te sluit.
Algemene navrae kan aan die voorsitter van die skoureëlingskomitee, mnr. Stephan Coetzee (083 384 3675, coetzrand@gmail.com), gerig word.
Adv. De Waal Nigrini is as voorsitter van die oorkoepelende expokomitee aangewys, terwyl me. Daleen van Zyl as ondervoorsitter, me. Carla de Kock as sekretaris en mnr. Kobus Delport as penningmeester gekies is.